OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Svrha je ovog prijedloga poboljšati zdravstvenu zaštitu radnika smanjenjem izloženosti karcinogenim kemijskim tvarima na radu, osigurati veću jasnoću te pridonijeti ostvarenju ravnopravnijih uvjeta za gospodarske subjekte. To je jedan od prioriteta programa rada Komisije za 2016. Komisija se obvezala poboljšati učinkovitost i uspješnost okvira EU-a za zaštitu radnika te ovom inicijativom djeluje u tom pogledu. Namjera joj je i nastaviti rad u tom važnom području te provesti dodatne procjene učinaka u cilju predlaganja graničnih vrijednosti za dodatne karcinogene tvari.

Prema procjenama zastupljenosti profesionalnih bolesti u posljednje vrijeme i u budućnosti ističe se problem raka povezanog s radom, za koji se očekuje da će i dalje predstavljati problem zbog izloženosti radnika karcinogenim tvarima. Rak je najčešći uzrok smrtnih slučajeva povezanih s radom u EU-u. Godišnje se 53 % smrtnih slučajeva povezanih s radom pripisuje raku. Prema izvješću nizozemskog Nacionalnog instituta za javno zdravstvo i okoliš (RIVM) iz 2016., u 2012. dijagnosticirano je 91 500 – 150 500 novih slučajeva raka kojemu je uzrok prethodna izloženost karcinogenim tvarima na radu. Od raka povezanog s radom u 2012. umrlo je između 57 700 i 106 500 ljudi, što znači da u EU-u svakog sata između 7 i 12 osoba umre od raka zbog prethodne izloženosti karcinogenim tvarima na radu.

Komisija je poduzela prvi korak za rješavanje tih problema tako što je 13. svibnja 2016. donijela zakonodavni prijedlog za izmjenu Direktive 2004/37/EZ o zaštiti radnika od rizika zbog izloženosti karcinogenim ili mutagenim tvarima na radu („Direktiva”) kako bi se preispitale ili uvele granične vrijednosti za izloženost za 13 tvari. U skladu s člankom 16. Direktive Vijeće u Prilogu III. Direktivi utvrđuje te granične vrijednosti na temelju raspoloživih podataka, uključujući znanstvene i tehničke podatke, za sve karcinogene ili mutagene tvari za koje je to moguće. U skladu s člankom 17. stavkom 1. Direktive prilozi I. i III. mogu se izmijeniti samo u skladu s postupkom iz članka 153. stavka 2. Ugovora o funkcioniranju Europske unije („UFEU”) (redovni zakonodavni postupak).

Komisija sada poduzima dodatni korak u dugoročnijem postupku ažuriranja Direktive u pogledu 7 dodatnih karcinogena te predlaže da se utvrde granične vrijednosti i/ili napomene o opasnosti u slučaju izlaganja preko kože. Prema procjeni učinka to bi trebalo rezultirati boljom zaštitom za najmanje 4 milijuna radnika te većom jasnoćom za poslodavce i provedbena tijela. Procjenjuje se da bi se s pomoću ta dva prijedloga spriječilo sveukupno 100 000 smrtnih slučajeva uzrokovanih rakom povezanim s radom.

U skladu s člankom 16. Direktive Komisija nastavlja s radom kako bi utvrdila dodatne granične vrijednosti, a trenutačno se procjenjuju dodatne kemijske tvari u svrhu buduće izmjene Direktive.

Odredbe Direktive primjenjuju se na sve kemijske tvari koje ispunjavaju kriterije za razvrstavanje kao karcinogene tvari 1.A ili 1.B kategorije iz Priloga I. Uredbi (EZ) br. 1272/2008. U toj Uredbi popisana su „usklađena” (obvezna) razvrstavanja 1017 kemijskih tvari kao karcinogenih tvari 1. kategorije („tvari za koje se zna ili pretpostavlja da su karcinogene za ljude”) na temelju epidemioloških podataka i/ili podataka dobivenih ispitivanjima na životinjama. U drugoj značajnoj klasifikaciji Međunarodna agencija za istraživanje raka (IARC) utvrdila je gotovo 500 tvari koje su karcinogene za ljude (skupina 1 – 118 tvari), vjerojatno karcinogene za ljude (skupina 2A – 75 tvari), ili možda karcinogene za ljude (skupina 2B – 288 tvari).

Odredbe Direktive primjenjuju se i na sve tvari, smjese ili postupke iz Priloga I. Direktivi te na sve tvari ili smjese koje se ispuštaju tijekom postupaka iz tog Priloga. Prilog I. Direktivi trenutačno sadržava popis utvrđenih postupaka i tvari koje nastaju tijekom tih postupaka. Cilj je razjasniti radnicima, poslodavcima i provedbenim tijelima jesu li određena kemijska tvar ili određeni postupak, ako nisu već razvrstani na temelju Uredbe (EZ) br. 1272/2008, obuhvaćeni područjem primjene Direktive. Trenutačno Prilog I. sadržava pet unosa.

U Direktivi je određeno nekoliko općih minimalnih zahtjeva za sprječavanje ili smanjenje izloženosti svim karcinogenim i mutagenim tvarima koje su obuhvaćene područjem primjene Direktive. Poslodavci moraju utvrditi i procijeniti rizike za radnike povezane s izloženošću karcinogenim (i mutagenim) tvarima na radnome mjestu te spriječiti izloženost u slučaju rizika. Takve tvari ili postupci moraju se zamijeniti manje opasnima ili bezopasnima kad god je to tehnički moguće. Kada zamjena tehnički nije moguća, karcinogene kemijske tvari moraju se, koliko je to tehnički moguće, proizvoditi i upotrebljavati u zatvorenom sustavu, kako bi se spriječila izloženost. Ako to tehnički nije moguće, izloženost radnika mora se smanjiti na što je tehnički moguće nižu razinu. To je obveza smanjenja na najmanju moguću razinu u skladu s člankom 5. stavkom 2. i člankom 5. stavkom 3. Direktive.

Uz te opće minimalne zahtjeve u Direktivi se jasno navodi i da je utvrđivanje graničnih vrijednosti za profesionalnu izloženost određenim karcinogenim i mutagenim tvarima udisanjem sastavni dio mehanizma za zaštitu radnika. Za kemijske tvari za koje još nisu utvrđene granične vrijednosti one se moraju utvrditi i ponovo razmotriti kad god je to moguće s obzirom na novije znanstvene podatke. Granične vrijednosti za profesionalnu izloženost određenim karcinogenim ili mutagenim tvarima utvrđene su u Prilogu III. Direktivi. Trenutačno Prilog III. sadržava tri unosa.

Granične vrijednosti za profesionalnu izloženost utvrđene u Direktivi trebalo bi, prema potrebi, ponovo razmotriti kako bi se uzeli u obzir novi znanstveni podatci, poboljšanja mjernih tehnika, mjere za upravljanje rizicima i drugi relevantni čimbenici.

Na temelju navedenog predlažu se dvije konkretne mjere:

(a)U Prilog I. Direktivi uključiti rad koji uključuje izlaganje uljima koja su prethodno korištena u motorima s unutarnjim izgaranjem za podmazivanje i hlađenje pokretnih dijelova u motoru te u dijelu B Priloga III. Direktivi utvrditi odgovarajuću napomenu o opasnosti u slučaju izlaganja preko kože.

Međunarodna agencija za istraživanje raka (IARC) procijenila je karcinogenost „mineralnih ulja” 1983. i 1987. i zaključila da postoji dovoljno dokaza iz studija provedenih na ljudima da su mineralna ulja (koja sadržavaju različite aditive i nečistoće) koja se koriste u poslovima kao što su strojno predenje, strojna obrada metala i prerada jute karcinogena za ljude. IARC-ovom procjenom obuhvaćena su i mineralna ulja korištena u motorima. U konačnoj IARC-ovoj procjeni nisu izričito navedena „korištena motorna mineralna ulja”, međutim zaključak je da postoji dovoljno dokaza iz studija provedenih na ljudima da su „neobrađena ili blago obrađena mineralna ulja” karcinogena za ljude (IARC skupina 1). IARC je u Monografiji 100F (2012.) na temelju novih podataka preispitao procjenu i zadržao tu kategorizaciju za rak kože. Znanstveni odbor za ograničenja profesionalne izloženosti („SCOEL”) ispitao je kakav učinak „korištena motorna mineralna ulja”, definirana kao „ulja koja su prethodno korištena u motorima s unutarnjim izgaranjem za podmazivanje i hlađenje pokretnih dijelova u motoru” (dalje u tekstu „korištena motorna mineralna ulja”), imaju na zdravlje radnika na radu. Uzimajući u obzir IARC-ovu ocjenu, SCOEL je u skladu sa svojom metodologijom zaključio da „korištena motorna mineralna ulja” pripadaju karcinogenoj skupini A te da za njih nema naznaka granične vrijednosti utvrđene na temelju načina djelovanja.

Napomenu „koža” koju je potrebno navesti u dijelu B Priloga III. predloženu u ovoj inicijativi posebno je preporučio SCOEL, koji je procijenio da do profesionalne izloženosti korištenim motornim mineralnim uljima dolazi dermalnim putem. Napomenu, koja označava mogućnost znatne apsorpcije kroz kožu, odobrio je Savjetodavni odbor za sigurnost i zdravlje na radu.

Korištena motorna mineralna ulja ne stavljaju se na tržište kao takva, već nastaju tijekom postupka, te se stoga ne razvrstavaju u skladu s Uredbom (EZ) br. 1272/2008. Međutim, Direktivom se predviđa da se u Prilog I. uključe tvari ili smjese ili postupci kao i tvari ili smjese koje se ispuštaju tijekom postupaka iz tog Priloga koji, iako ne podliježu obvezi razvrstavanja u skladu s navedenom Uredbom, ispunjavaju kriterije za razvrstavanje kao karcinogene tvari. Korištena motorna mineralna ulja pripadaju toj kategoriji.

(b)Utvrditi u Prilogu III. granične vrijednosti dopunjene napomenama „koža” za dodatnih 5 karcinogenih tvari te utvrditi napomene „koža” neovisno o graničnim vrijednostima za 2 karcinogene tvari, uključujući za korištena motorna mineralna ulja.